钦定古今图书集成/明伦汇编/氏族典/第599卷 > 宇文融
## 钦定古今图书集成/明伦汇编/氏族典/第599卷 > 宇文融

按《唐书宇文融传》：“融，京兆万年人，隋平昌公㢸裔孙。
融明辨长于吏治，开元初，调富平主簿。由监察御史
陈便宜，请校天下籍，取匿户羡田佐用度。元宗以融
为覆田劝农使，钩检帐符，得伪勋亡丁甚众，擢兵部
员外郎，兼侍御史。融乃奏慕容琦、韦洽、裴宽、班景倩、
厍狄履温、贾晋等二十九人为劝农判官，假御史。于”
是诸道收没户八十万，田亦称是，岁终羡钱数百万
缗。帝悦，引拜御史中丞。融乃自请驰传行天下，宣天
子恩旨。河北大水，诏领宣抚使。入为鸿胪卿，兼户部
侍郎。明年，进黄门侍郎、同中书门下平章事。融性卞
急，少所推下。有司劾“融作威福，其息受赃馈狼籍”，乃
贬融。岁馀，司农发融在汴州绐隐官息钱巨万，诏流
于岩州，道卒。帝犹思其旧功，赠台州刺史。